19-jarige eindelik tuis ná maande lange Covid-stryd | Maroela Media
Die 19-jarige Louis Opperman is vandeesweek uit die Midstream Mediclinic in Centurion ontslaan waar hy vir 80 dae 'n stryd teen Covid-19 en -verwante komplikasies gevoer het.
Louis het twee maande hiervan in die hoësorgeenheid deurgebring en moes twee weke lank rehabilitasie by [email protected] ondergaan voordat hy na sy ouerhuis in Polokwane kon terugkeer.
Maroela Media het vroeër berig dat Louis, 'n kranige gholfspeler, op 26 Julie in die Mediclinic-hospitaal in Polokwane opgeneem is nadat Covid-19 by hom gediagnoseer is. Hy het kort daarna ook ernstige longontsteking ontwikkel en is enkele dae later in 'n kritieke toestand per helikopter na Midstream oorgeplaas.
Louis Opperman saam met twee van die dokters wat hom behandel het, dr. Emmanuel Thaban (links) en dr. Dineo Maphanga (regs). (Foto: Verskaf)
Benewens longontsteking het hy ook salmonellavergiftiging, septisemie en breinvliesontsteking opgedoen, waarvoor hy gelyktydig behandel is. Dit is nie duidelik waar hy die salmonellavergiftiging opgedoen het nie.
Louis was geruime tyd onder verdowing en aan 'n ventilator gekoppel. Hy moes ook dae lank op sy maag lê.
Volgens sy pa, Willie, was sy seun se infeksietelling in 'n stadium 490, terwyl dit onder vyf moet wees.
Willie sê sy seun het intussen 32 kg verloor en moes onder meer weer leer loop en eet.
Louis kon ook nie sy arms optel nie.
"Hy is maar nog baie swak en sukkel om te loop, maar dit gaan al baie beter met hom. Hy sal ook minstens nog 'n maand lank op suurstof moet bly."
Willie sê dis moeilik om te skat wanneer Louis weer ten volle op die been sal wees en dat hy nog vir verskeie opvolgbesoeke na onder meer hart- en longspesialiste sal moet gaan.
Hy loop egter nou met behulp van krukke en 'n loopraam.
Louis Opperman saam met sy ouers, Willie en Magde-Louise. (Foto: Verskaf)
Volgens Willie was Louis lank depressief weens sy toestand, maar gaan dit nou baie goed met sy gemoed.
"Hy is baie positief en opgewonde om weer saam met sy gesin by die huis te wees.
"Ek kan nie beskryf hoe dit voel om hom weer by die huis te hê nie. Ek dink ons gesin was omtrent tien keer hel toe en terug. Ek wens dit nie my grootste vyand toe nie," sê Willie.
"Dit het 'n erge emosionele impak op ons gesin gehad, maar met genade en gebed het ons hier deurgekom. Ons het ook 'n baie goeie ondersteuningsraamwerk tussen vriende en familie, en ook mense wat ons glad nie eers ken nie."
Louis Opperman saam met een van sy vriende, Jeandre Britz, kort nadat hy ontslaan is. (Foto: Verskaf)
Die gesin het ook die dokters, Emmanuel Thaban, 'n longspesialis, en Niel Struwig, kardiotoraks-chirurg, geloof vir die wyse waarop hulle Louis behandel het, asook die personeel van die hospitaal.
"Hulle hulp en professionaliteit het alles net makliker gemaak.
"Ons is ook dankbaar vir elke liewe persoon wat vir ons kind gebid het."
Beterskap! Wys net hoe erg die virus mense kan aantas. Louis is gelukkig om sulke ondersteuning te hê.
Dankbaar die jong man kan weer by sy familie wees. Alle voorspoed en sterkte vir die res van sy herstelpad
Sovêr ek weet is Dr Immanuel Thaban 'n briljante dokter en maak baie deurbrake met Covid. Hoop jy word gou blakend gesond.